In-Nerazzurro Newsletter ta' kull xahar mill-Inter Club Malta Lulju 2020 F'din il-ħarġa… L-Editorjal - Bejn l-iskrivanija u l-grawnd Tislima lil Mariolino Mill-kalendarju ta' l-Inter Club Malta Leġġendi Nerazzurri - Graziano Bini minn Lawrence Cutajar Minn Cevenini sa Paganin (1) minn Mario Formosa Holt Rikordi mill-Passat -Lulju minn Lawrence Cutajar L-Istaġun Interista 2019/20 L-Editorjal - Bejn l-iskrivanija u l-grawnd Is-solitu f'dan il-perjodu l-futbol ikun fil-vakanzi tiegħu u l-attenzjoni ta' dawk kollha li jħobbu dan l-isport tkun ifukata fuq is-suq tat-trasferimenti f'dinja ta' ħolm u stennija għall-istaġun li jmiss. Iżda l-imbierek ta' Covid-19 qaleb id-dinja ta' taħt fuq u l-futbol għadu għaddej b'medja ta' logħba kull tlett ijiem. Għaldaqstant l-ewwel ħsieb imur fuq il-wirjiet tat-tim tant għażiż għalina li wara tlett xhur wieqaf jidher li qed iħabbat wiċċu ma problemi li kkarterizzaw dawn l-ewwel erba' wirjiet - l-importanza ta' Brozovic f'nofs il-grawnd u n-nuqqas ta' sostitut tiegħu; il-fatt lit-tim ma jagħlaqx il-logħba minkejja diversi okkażjonijiet ta' gowls maħluqa; il-fatt li l-plejers ta' fuq il-bank mhumiex ta' livell u qatt ma jkunu deċiżivi. B'hekk tispejga ruħha l-eliminazzjoni mt-Tim Cup u l-wirjiet fil-Kampjonat, l-aktar dik kontra s-Sassuolo, fejn il-problemi li semmejna waslu biex id-distakk mill-quċċata tal-klassifika jikber. B'hekk nerġgħu lura għas-suġġett ewlieni tagħna, is-Suq tat-Trasferimenti. Hu stat ta' fatt li nofs-il-grawnd huwa l-aktar settur li fih l-Inter iridu jinvestu. Skond dak li qed jingħad mill-media Taljana jidher li l-plejer tant promettenti ta' Brescia, Sandro Tonali huwa qrib ferm li l-Istaġun li jmiss jilbes l-flokk Nerazzurro waqt li Achraf Hakimi, l-plejer li kien ma Borussia Dortmund u li grazzi għaż-żewġ gowls tiegħu n-Nerazzurri sfaw eliminati mill-grupp tac-Champions League diġa' ġie akkwistat u fadal biss l-eżamijiet mediċi u l-firma fuq il-kuntratt. Iżda dawn iż-żewġ plejers, it-tnejn żagħżagħ, mhumiex biżżejjed, hemm bżonn ta' plejer ta' esperjenza, plejers li fid-DNA tagħhom huma mexxejja fil-grawnd, kapaċi li f'mumenti ta' diffikulta' jaqbdu letteralment lit-tim minn idejħ u jiggwidawh għar-rebħa aħħarija. Tnejn huwa l-ismijiet li qed jissemew, Arturo Vidal u Radja Nainggolan, aktar ta' l-aħħar minn ta' l-ewwel minħabba l-fatt li huwa diġa' proprjeta' tan-Nerazzurri. U minn nofs-il-grawnd għall-attakk u t-'telenovela' ta' dan l-Istaġun, Barċellona-Lautaro Martinez. F'dawn l-aħħar tlett xhur ħarġu diversi aħbarijiet, imma d-dirigenza Interista sa mill-bidu kienu ċari l-Inter ma tħalliex jitilqu l-aqwa plejers tagħha u jekk il-Barca trid lit-Toro Arġentin hemm klawsola ta' 111 miljun ewro u din trid titħallas 'cash'. Għaldaqstant wieħed irid jistenna ta' l-inqas is-7 ta' Lulju meta l-klawsola ta' terminazzjoni ma tibqax aktar 'in vigore'. Però anke jekk Lautaro jibqa' hemm bżonn ta' sostitut jew sostituti ta' livell. Ma tistax tkun kompetittiv fi tlett kompetizzjonijiet u jkollok bħala sostitut żagħżugħ promettenti ta' tmintax il-sena. Sinċerament ninsab ċert lit-tandem Marotta-Ausilio anke f'dan id--dipartiment se jsaħħu lit-tim fl-Istaġun li jmiss. Iżda l-preżent u l-futur immedjat huma l-Kampjonat u l-Ewropa League. Huwa mportanti lin-Nerazzurri jibqaw iffukati fuq dawn iż-żewġ obbjettivi, fil-Kampjonat billi jkomplu jaqdfu sabiex isaħħu posthom fiż-żona Champions League u fil-kompetizzjoni Ewropeja biex jippruvaw jirbħu unur li ilu nieqes għal dawn l-aħħar għaxar snin. Amala…. Tislima lil Mariolino L-univers Interista jinsab maħsud hekk kif nhar is-Sibt 20 ta' Ġunju tħabbret il-mewt ta' wieħed mill-leġġendi ta' l-istorja Interista, Mario Corso li miet fl-eta' ta' 78 sena ġewwa Milano. L-Inter Club Malta permezz ta' dan il-feature jixtieq ifakkar lil din il-leġġenda. Mill-kalendarju ta' l-Inter Club Malta Sħubija 2020/2021 Nixtiequ nfakkruk li reġa' wasal iż-żmien biex iġġedded l-isħubija tiegħek għall-istaġun 2020-21 fl-INTER CLUB MALTA. Titlifx din l-okkażjoni biex tissieħeb fl-aqwa u l-akbar klabb tal-INTER u tkompli tagħmel parti mill-familja kbira INTERISTA. Bħal kull sena, il-Kumitat javża li fl-istaġun li ġej il-membri se jkomplu jgawdu minn benefiċċji kbar bħal tqassim ta' materjal esklussiv tal-Inter. Il-membri tagħna wkoll se jkomplu jgawdu benefiċji fejn jidħlu biljetti għal-logħob tal-Inter. Aktar il-quddiem se jithabbru ħafna inċentivi ġodda li wieħed se jgawdi għall-istaġun li ġej bis-sħubija tiegħu mal-klabb tagħna. Dan l-istaġun se titkompla l-iskema speċjali għall-membri mħallsa anke fir-rigward tad-dħul fil-klabb għal-logħob tal-Inter fuq il-Big Screen LI SE JIBQA B'XEJN. IL-LOGĦOB KOLLU FUQ IL-BIG SCREENS TAL-KLABB TAGĦNA JINTWEREW FUQ L-HD U FI SWALI KOLLHA BL-ARJA KONDIZZJONATA. Għall-istaġun 2020-21, il-ħlas tas-sħubija se jerġa' jkun dak ta' €25.00. Minħabba ċ-ċirkustanzi li għaddejien minnhom, il-Kumitat ħaseb biex din id-darba l-ħlas tas-sħubija jinqasam f'żewġ fażijiet. L-ewwel waħda tkun għal dawk li jħallsu bil-Posta, Revolut jew BOV Mobile Pay. Għaldaqstant tista' tibgħat ċekk ta' € 25 pagabbli lill-INTER CLUB MALTA flimkien mal-formola t'hawn taħt. Min jixtieq iħallas bir-REVOLUT CARD jew BOV MOBILE PAY għandu jagħmel kuntatt ma Joe Vella (79310175) għal aktar dettalji. Il-ĦLAS TAS-SĦUBIJA GĦALL-ISTAĠUN 2020-21 Isem u Kunjom _________________________________ Indirizz ________________________________________ _______________________________________________ ID: _____________ Data Tat-Twelid: ______________ e-Mail: ___________________________ Numri tat-telefon: ____________________________ Pubblikazzjoni ta' Kotba L-INTER CLUB MALTA se joħroġ sensiela ta' kotba bil-malti li fihom se tinġabar l-istorja kompluta tal-Inter. L-ewwel żewġ kotba f'din is-sensiela se jkunu dwar l-istorja tal-Inter fil-kompetizzjoni tat-Tazza tac-Champions u l-10 Anniversarju mir-rebħ tal-ħames tazzi fis-sena kalendarja 2010. Din is-sensiela ta' kotba se tinkludi ritratti esklussivi ta' kull epoka inkluz numru kbir ta' ritratti bil-kulur. Barra r-ritratti, dawn il-kotba se jkollhom l-istorja, rizultati kollha tal-Inter, formazzjonijiet ta' kull logħba, skorers, klassifiċi, statistika fuq plejers, diriġenti eċċ… Il-ħsieb hu li dawn l-ewwel żewġ kotba jkunu bidu ta' kullana ta' kotba unika li fiha tiġbor kull kompetizzjoni u kull dettal immaġinarju fl-istorja tal-Inter. Fil-passat, iż-żewġ pubblikazzjonijiet tal-Inter Club Malta li kienu '100 ANNI INTER u INTER – STORJA TA' UNURI U SUĊĊESSI, kienu ta' suċċess kbir u nħatfu kollha. Is-suċċess ta' din is-sensiela jiddependi biss mir-rispons li se jkollna għall-ewwel żewġ kotba. Il-ħsieb tal-kumitat hu mhux li jaqla minn dawn il-kotba iżda s-sodisfazzjon li kull Interista Malti jkollu miġbur l-istorja tal-Inter bil-lingwa tiegħu. L-ewwel żewġ kotba ġew miġbura u miktuba minn Lawrence Cutajar, Mario Formosa Holt u Joseph Mula li kollha mhux ismijiet ġodda fejn tidħol kitba fuq l-istorja tal-Inter. Dawk li jixtiequ jagħmlu ordni għal ktieb wieħed jew iż-żewġ kotba jistgħu jagħmlu dan billi jimlew il-formola t'hawn isfel u jibgħatu flimkien ma cheque pagabbli l-Inter Club Malta. Jista' jsir ukoll ħlas bir-Revolut fuq in-numru 79310175 Wieħed jista' jagħmel dan billi wkoll jiġi l-Klabb fil-ħinijiet tal-ftuħ meta dan ikun permess mill-liġi. Prezzijiet tal-ewwel żewġ kotba huma: L-INTER U C-CHAMPIONS LEAGUE (264 Paġna): € 20.00 L-10 ANNIVERSARJU TAL-ĦAMES TAZZI (200 Paġna): € 20.00 (MIN JORDNA Ż-ŻEWĠ KOTBA JKOLLU SKONT TA' € 5.00 U L-HLAS IKUN TA' € 35.00 GĦAT-TNEJN. DIN SE TKUN OFFERTA SPEĊJALI PRE-PUBLICATION) Jiena _____________________________________ ID No. ___________________ Mobile No. _________________qiegħed nibgħat cheque ta'____________________ Biex nordna ż-żewġ kotba / jew ktieb wieħed ___________________________________ Min jordna ktieb wieħed jindika l-isem tal-ktieb. Xewqat sbieħ f'għeluq sninhom lil: Darlene Abdilla, Mark Abela, Charles Agius, Guido Agius, Glenn Attard, Rueben Azzopardi, Wilgon Baldacchino, Alfred Bartolo, Joseph Bezzina, Shawn Bonello, Steve Bonello, Alister Borg, Joseph Borg, Christian Briffa, Neil Brincat, Lino Buhagiar, Ramon Buhagiar, Marcus Cacciatolo, Clint Callus, George Camilleri, Luca Casha, Clint Cassar, Victor Cassar, Carl Cauchi, Alfred Chetcuti, Estilio Cini, Alex Cutajar, Matthias Dalli, Gabriele Dimech, Johann Javier Dimech, Duncan Edwards, Michael Farrugia, Paul Fenech, Cheyenne Galea, Mario Galea, Paul Galea, Jason Gatt, Lino Gatt, Nicole Gatt, Carmel Grech, Pinu Grech, Joseph Manicaro, Malcolm Marmara, Joseph Muscat, Stephen Muscat, Bernard Pace, Carmel Pace, Stephanie Pace Gasan, Joseph Pace, Joseph Pisani, Reuben Saliba, David Sammut, Taddeo Scerri, Jesmond Scicluna, Michael Scicluna, Luke Scorfna, Alfio Spiteri, Brian Tabone, Pio Tabone, Cedric Valletta, James Vella, Jonathan Vella, Elaine Schembri Vella, Luca Xerri, Mark Xerri… Leġġendi Nerazzurri - Graziano Bini minn Lawrence Cutajar - Graziano Bini 1972/1973 Graziano Bini twieled nhar is-7 ta' Jannar 1955 ġewwa San Daniele Po provinċja ta' Cremona. Bini kien twil 190 ċentimetri u kien difensur eleganti ħafna fil-logħob tiegħu. Hu beda l-ewwel passi fi-karriera kalċistika tiegħu maż-żgħażagħ tal-Cremonese. Fil-bidu tal-1968 saru xi provi mis-Settur Tekniku tal-Inter taħt is-superviżjoni ta' Helenio Herrera u Graziano kien wieħed minn dawk li ntgħażel biex jingħaqad mas-soċjeta Nerazzurra. Wara xi staġuni jilgħab mas-Settore Giovanile, Graziano Bini għamel id-debutt tiegħu mall-ewwel tim fl-aħħar partita tal-Kampjonat 1971/1972 nhar is-7 ta' Mejju 1972 ġewwa Genova kontra s-Sampdoria li spiċċat 0-0. Ta' minn ifakkar li Graziano Bini kien lagħab ġewwa l-Istadium tal-Gzira nhar is-27 ta' Settembru 1972 meta n-Nerazzurri lagħbu kontra l-Valletta City fl-ewwel rawnd tat-Tazza UEFA. Bil-mod il-mod Graziano Bini beda jikber fl-istatura tiegħu u tista' tgħid li ħa post fiss fit-tim fl-Istaġun 1974/1975 meta n-Nerazzurri kienu taħt it-tmexxija tal-kowċ Luisito Suarez. Dan tista' tgħid kien staġun ta' transizzjoni għall-Inter fejn fit-tim kien hemm numru kbir ta' żgħażagħ u bdew jispiċċaw il-veterani li għamlu l-istorja tas-Soċjeta'. Fil-fatt f'dak l-istaġun in-Nerazzurri fil-Kampjonat spiċċaw fid-9 post u ġew eliminati fit-tieni rawnds kemm tal-Coppa Italia kif ukoll tat-Tazza UEFA. - Bini dieħel flimkien mal-kumplament tat-tim ġewwa l-Istadium tal-Gzira - Il-gowl tar-rebħa skorjat kontra n-Napoli fil-finali tal-Coppa Italia 1977/78 Minħabba it-tul li kellu u x-'xamma' tal-gowl, ħafna bdew ixebbħuħ ma' Giacinto Facchetti. Fil-fatt meta rtira Facchetti fl-aħħar tal-Istaġun 1977/1978, postu kemm bħala 'libero' u kemm bħala 'captain' ħadu propju Graziano Bini. Il-kowċ Eugenio Bersellini kellu fiduċja sħiħa f'Bini tant li sar il-pedament tad-difiża Interista. Fl-ewwel staġun tiegħu bil-faxxa ta' 'captain', Bini rebaħ l-ewwel unur fil-karriera twila tiegħu mall-Inter. Kien l-Istaġun 1977/1978 meta n-Nerazzurri rebħu t-tieni Coppa Italia fl-istorja tagħhom nhar it- 8 ta' Ġunju 1978 ġewwa l-Olimpico fejn kienu għelbu lin-Napoli 2-1 u kien propju Bini li skorja l-gowl tar-rebħa Nerazzurra b'daqqa ta' ras 3 minuti mit-tisfira finali. Bla dubju dan il-perjodu taħt il-gwida ta' Eugenio Bersellini kien l-aqwa żmien għal Bini fil-karriera tiegħu. L-Istaġun 1979/1980 wkoll kien staġun storiku għal Bini li bla dubju kien wieħed mill-protagonisti fit-tim li kontra kull previżjoni rebaħ it-12 -il Scudetto fl-istorja glorjuża tal-Inter. F'dak l-istaġun Bini lagħab total ta' 28 partita u anke skorja gowl. L-Istaġun 1980/1981 jibqa' mfakkar għal miexja pożittiva li kellhom l-Inter fit-Tazza tac-Champions. Fil-fatt dak l-istaġun l-Inter waslu sas-Semi-Finali ta' din it-tazza prestiġjuża fejn sabu avversarji iebsin fl-Ispanjoli tar-Real Madrid. Fl-ewwel leg, li ntlagħbet nhar it-8 t'April 1981 ġewwa Madrid, spiċċat f'rebħa ta' 2-0 għal Madrileni b'gowls ta' Santillana u Jaunito. It-tieni leg ġewwa San Siro li ntlagħab nhar it-22 t'April 1981 u min qatt jista' jinsa l-gowl ta' Bini b'xutt b'saħtu mit-tarf tal-kaxxa l-kbira li ta' speranza ġdida lin-Nerazzurri? Sfortunatament dak kien l-uniku gowl tal-partita biex l-Inter ġew eliminati bl-unuri. Tajjeb wieħed jirrimarka wkoll li f'dak l-istagun l-Inter ippartecipaw fil-Mundialito Clubs u anke rebħu dan it-trofew. Bini lagħab 3 partiti u skorja gowl kontra l-Olandizi tal-Feyenoord. L-aħħar unur li Bini rebaħ bil-flokk Nerazzurro, kienet it-tielet Coppa Italia fl-istorja tal-Inter. Dan kien l-Istaġun 1981/1982. Dak in-nhar in-Nerazzurri fil-finali li ntlagħbet fuq żewġ legs għelbu lit-Torino f'San Siro 1-0 b'gowl ta' Serena fl-40 minuta u ġew dro 'away' 1-1 b'Cuttone jpoġġi lil Granata fil-vantaġġ wara 13 –il minuta logħob u Alessandro Altobelli jikseb id-dro fit-23 minuta. Wara dak l-istaġun Bini għamel 3 staġuni oħra mall-Inter biex fil-bidu tal-Istaġun 1985/1986 mar jilgħab mal-Genoa fis-Serie B fejn għamel żewġ staġuni. L-aħħar attivita' fid-dinja tal-futbol ta' Bini kienet bħala kowċ tal-Primavera tal-Piacenza u aktar tard bħala kap osservatur tas-settur taż-żgħażagħ tal-istess Piacenza. Interessanti wieħed jindika li kien propju hu li skopra bosta talenti fosthom Hugo Campagnaro u Radja Nainggolan. - Bini jiċċelebra flimkien ma sħabu r-rebħ tal-Kampjonat 1979/80 - Il-ferħ ta' Bini hekk kif skorja l-gowl kontra r-Real - Bini bit-trofew tal-Coppa Italia, Staġun 1981/82 Minn Cevenini sa Paganin (1) minn Mario Formosa Holt Fin-NERAZZURRO mhux l-ewwel darba li semmejna l-fatt mhux tas-soltu, li ħames aħwa, appuntu l-aħwa Cevenini, ilkoll libsu l-flokk tal-Inter. Kien hemm anżi staġun meta dawn il-ħames aħwa lagħbu lkoll flimkien bil-flokk Interista. Dan kien propju l-istaġun 1920/1921. Naturalment dan jibqa' fatt uniku. Kien hemm iżda wkoll drabi oħra meta aħwa oħrajn, anke fi żminijiet differenti libsu l-flokk Interista. F'ċerti każi partikulari kien hemm kemm il-missier kif ukoll l-iben li lagħbu mal-Inter. F'din l-ewwel parti se nibdew nagħtu ħarsa u niflu x'uħud minn dawn il-każijiet. Se nibdew propju dan il-vjaġġ tagħna propju b'din l-aħħar kategorija li semmejna, preċiżament fejn kemm il-missier u aktar tard anke ibnu lagħbu mal-Inter. Inċidentalment kienu tnejn il-każi fejn il-missirijiet kienu protagonisti ewlenin fl-istorja tal-Inter. L-ewwel wieħed kien Lennart Skoglund li twieled fil-periferija ta' Stokkolma fl-Isvezja nhar lejliet il-Milied tal-1929. Huwa lagħab total ta' disa' staġuni bil-flokk tal-Inter bejn l-1950 u l-1959 b'total ta' 246 partita u 57 gowl. Man-Nerazzurri huwa rebaħ żewġ Scudetti konsekuttivi fl-Istaġuni 1952/1953 u 1953/1954. Propju ġimgħa wara li l-Inter għamlu ċert mir-rebħ tal-Kampjonat 1952/1953 b'rebħa ta' 3-0 fuq Palermo b'wieħed mill-gowls jiġi proprju minn Skoglund, twieled ibnu Evert ġewwa Milano nhar l-10 ta' Mejju 1953. Evert Skoglund sfortunatament ma tantx kellhu suċċess daqs missieru. Huwa liebes in-Nerazzuro għat-tlett staġuni bejn l-1971 u l-1974 fejn b'kollox laghab 16 -il partita. - Lennart Skoglund u wliedu Evert u Giorgio - Alessandro Altobelli u ibnu Mattia Attakkant ieħor ta' fama u li żgur ħalla l-firma tiegħu f'ħafna mis-suċċessi tal-Inter, kien bla ebda dubju Alessandro 'Spillo' Altobelli li twieled ġewwa Sonnino, provinċja ta' Latina, nhar it-28 ta' Novembru 1955. Mal-Inter Altobelli lagħab ħadx -il staġun bejn l-1977 u l-1988. Il-medja ta' gowls tiegħu hija ferm impressjonanti. Fil-fatt f'dan il-perjodu f'total ta' 466 partita sab ix-xibka avversarja 209 darba. Kważi gowl kull żewġ logħbiet li lagħab. Man-Nerazzurri huwa rebaħ il-Kampjonat fl-Istaġun 1979/1980 u darbtejn il-Coppa Italia fl-1977/1978 u fl-1981/1982. Kważi sena wara din it-tieni rebħa tal-Coppa Italia, jiġifieri nhar is-17 t'Awwissu 1983, ġewwa Brescia twieled ibnu Mattia. Bħal fil-każ ta' Evert Skoglund anke Mattia Altobelli ma ħalla ebda traċċa mal-Inter fejn l-unika presenza mal-Inter kienet fil-Coppa Italia lin-Nerazzurri tilfu kontra Bari 0-1 nhar l-4 ta' Diċembru 2002. Dakinhar kien daħal bħala sostitut ta' Rebecchi. Ma din il-lista xieraq li nsemmu wkoll ex-kowċ tal-Inter u lill-ibnu. Qed nirreferu għal Roberto Mancini li twieled ġewwa Jesi nhar is-27 ta' Novembru 1964 u li f'erba' staġuni man-Nerazzurri rebaħ tliet darbiet l-Iscudetto, darbtejn il-Coppa Italia u darbtejn is-Supercoppa tal-Lega. Propju fl-aħħar staġun tiegħu mal-Inter, dak li fih ġie ċċelebrat iċ-Ċentinarju mit-twaqqif tal-klabb Interista, Roberto Mancini ra d-debutt ta' ibnu mal-Inter, Filippo li twieled f'Genova nhar it-13 t'Ottubru 1990. Huwa d-debutta man-Nerazzurri fil-partita tal-Coppa Italia li ntlaghbet fi Stadio Meazza nhar is-17 ta' Jannar 2008 u li fiha l-Inter għelbu lir-Reggina 3-0. Filippo Mancini dakinhar kien daħal bħala sostitut flok Hernan Crespo, li kien skorja l-ewwel gowl. Ma din il-lista fil-futur jista' jiżdied plejer ieħor. Dan ma hu ħadd ħlief Filip Stankovic, iben wieħed mill-leġġendi tat-Tripletta Interista Dejan Stankovic. Filip Stankovic twieled nhar il 25 ta' Frar 2002 ġewwa Ruma. Fil-preżent dan il-gowlkeeper żgħażugħ jagħmel parti mill-iskwadra tal-Primavera tal-Inter. Hu diġa għamel id-debutt tiegħu mat-tim Nazzjonali tas-Serbja ta' taħt id-19-il sena u f'ċerti fażijiet ta' dan l-istaġun kien jagħmel parti mill-grupp ta' Antonio Conte. S'issa kollox jindika li Filip Stankovic għandu futur sabiħ ta protagonista. Fit-tieni parti ta' din il-kitba nagħtu ħarsa għat-tieni kategorija, dik li tiġbor fiha dawk l-aħwa li wkoll lagħbu mal-Inter. Rikordi mill-Passat - Lulju minn Lawrence Cutajar 9 ta' Lulju 1940: Ġewwa Osasco di San Paolo fil-Brażil twieled Jair Da Costa. Jair inaqgħad mall-Inter fil-bidu tal-Istaġun 1962/1963 u propju fl-ewwel staġun tiegħu kien protagonist b'10 gowls f'27 partita fil-Kampjonat li għenu mhux ftit lin-Nerazzurri ta' Helenio Herrera sabiex rebħu t-tmiem Scudetto fl-istorja tagħhom u jibdew it-triq għal dak il-perjodu li jibqa' msemmi fl-istorja bħala l-epoka ta' La Grande Inter. B'kollox Jair lagħab total ta' 260 partita u skorja 69 gowl. Bil-flokk tal-Inter rebaħ 4 Scudetti, Staġuni 1962/1963, 1964/1965, 1965/1966 u 1970/1971, darbtejn it-Tazza tac-Champions, Staġuni 1963/1964 u 1964/1965 u darbtejn it-Tazza Interkontinentali fl-1964 u 1965. Jair jibqa' mfakkar l-aktar għal gowl li skorja fil-finali tat-Tazza tac-Champions kontra l-Benfica nhar is-27 ta' Mejju 1965. Gowl li bih ta' t-tieni titlu kontinentali lin-Nerazzurri. 11 ta' Lulju 1982: It-tim Nazzjonali Taljan jegħleb lit-tim Nazzjonali Ġermaniż fil-Finali tat-Tazza tad-Dinja li intlagħabet f'Estadio Santiago Bernabeu ta' Madrid fi Spanja bl-iskor ta' 3-1. Fl-ewwel ħdax tat-tim Taljan kien hemm żewġ plejers tal-Inter li kienu Giuseppe Bergomi fid-difiza u Gabriele Oriali f'nofs il-grawnd li żdiedu għal tlieta wara 7' logħob meta daħal ukoll jilgħab Alessandro Altobelli flok Francesco Graziani li ħareġ mill-grawnd imweġġa. Kellu jkun proprju Altobelli li skorja t-tielet gowl tal-partita fil-81'. Dakinhar fuq il-bank tas-sostituti kien hemm żewġ plejers oħra Interisti, Ivano Bordon u Giampiero Marini. 12 ta' Lulju 1973: Twieled Christian Vieri ġewwa Bologna. Man-Nerazzurri Vieri lagħab total ta' sitt staġuni bejn 1999 u 2005. B'kollox bil-flokk Nerazzurro Vieri lagħab total ta' 189 bejn partiti fil-Kampjonat, Coppa Italia u Kompetizzjonijiet Ewropej u skorja total ta' 123 gowl. Fil-kampjonat biss, skorja t-total sabiħ ta' 103 gowl. Bil-flokk Interista rebaħ il-Coppa Italia Staġun 2004/2005. 14 ta' Lulju 1984: Ġewwa Ljubljana fil-Jugoslavia (illum is-Slovenja) twieled il-gowlkeeper preżenti tal-Inter, Samir Handanovic. Hu għamel id-debutt tieghu fis-Serie 'A' nhar il-15 ta' Mejju 2005 bil-flokk tal-Udinese f'partita kontra Sampdoria li spiċċat 1-1. Handanovic inaqgħad mall-Inter fil-bidu tal-Istaġun 2012/2013 meta ħa post wiehed mill-eroj tat-Tripletta Julio Cesar. Dan l-istaġun huwa t-tmien wieħed ta' Handanovic man-Nerazzurri li tagħhom hu l-'captain' wara li fl-istaġun li għada anke ngħata l-faxxa wara l-kontroversja li nqalgħet ma Mauro Icardi. 15 ta' Lulju 1930: L-Inter għamlu d-debutt tagħhom f'Kompetizzjoni Ewropeja, il-kwarti tal-finali tal-Coppa Europa. Ġewwa Budapest l-Ungerija, in-Nerazzurri għelbu lil Ujpest 4-2 bil-gowls jiġu minn Meazza (2), Balsevich u Visentin. Dakinhar l-Inter niżlu b'din il-formazzjoni: Degani, Gianfardoni, Allemandi, Rivolta, Viani, Castellazzi, Visentin, Serantoni, Meazza (c), Blasevich u Conti. It-tim kien taħt it-tmexxijja tal-kowċ Ungeriż Arpad Veisz. 18 ta' Lulju 1942: Ġewwa Treviglio twieled wieħed mill-akbar leġġendi tal-Inter, Giacinto Facchetti. Mhux possibbli li f'din il-kitba niktbu dak kollu li għamel Facchetti fil-karriera tiegħu mall-Inter kemm bħala plejer u aktar tard bħala dirigent għax nieħdu l-ispazju kollu f'din in-Newsletter u aktar ukoll. Iżda fil-qosor ngħidu li Giacinto Facchetti lagħab total ta' 634 partita bil-flokk Interista bejn Kampjonat, Coppa Italia u kompetizzjonijiet Ewropej. Anke jekk kien difensur skorja wkoll it-total sabiħ ta' 75 gowl. Rebaħ ukoll 4 Scudetti (1962/1963, 1964/1965, 1965/1966 u 1970/1971), żewġ darbiet it-Tazza tac-Champions (1963/1964 u 1964/1965) u t-Tazza Interkontinentali (1964 u 1965) u anke l-Coppa Italia fl-Istaġun 1977/1978. Facchetti għamel id-debutt tiegħu bil-flokk tal-Inter nhar iit-3 ta' Mejju 1961 f'partita tat-Tazza tal-Fieri (illum Europa League) ġewwa Birmingham li spiċċat 0-0. L-aħħar logħba tiegħu kienet nhar is-7 ta' Mejju 1978 f'partita tal-Kampjonat kontra Foggia li l-Inter rebħu 2-1. Giacinto Facchetti ħalla din id-dinja nhar l-4 ta' Settembru 2006 fl-eta ta' 64 sena. 24 ta' Lulju 1945: Twieled plejer ieħor li kien jagħmel parti mill-La Grande Inter. Dan ma hu ħadd ħlief Gianfranco Bedin li twieled ġewwa San Dona di Paive provinċja ta' Verona. Gianfranco Bedin għamel id-debutt tiegħu mall-Inter nhar il-11 ta' Ġunju 1964 f'partita tal-Coppa Italia f'Turin kontra it-Torino li dawn tal-aħħar ħarġu rebbieħa 4-1. Bedin kellu karriera ta' ħdax -il staġun bil flokk Nerazzurro. L-aħħar logħba ta' Bedin kienet nhar id-19 ta' Mejju 1974 f'partita tal-Kampjonat ġewwa San Siro li fiha l-Inter għelbu liċ-Cesena 3-1. Kollox bejn Kampjonat, Coppa Italia u kompetizzjonijiet Ewropej, Gianfranco Bedin lagħab total ta' 310 partita u skorja 23 gowl. Il-Palmares personali tiegħu jinkludu 3 Scudetti (1964/1965, 1965/1966 u 1970/1971), Tazza tac-Champions 1964/1965 u t-Tazza Interkontinetali fl-1965. 26 ta' Lulju 1981: Wara li tajna ħarsa lejn żewġ leġġendi tal-Grande Inter, ma jistax jonqos li ma nagħtux ħarsa lejn wieħed mill-protagonisti tat-Tripletta: Douglas Maicon. Dan id-difensur Brażiljan twieled ġewwa Criciuma u wara 6 staġuni mal-Cruziero fil-Brażil u 2 mal-Monaco ta' Franza, fil-bidu tal-Istaġun 2006/2007 issieħeb mall-Inter. Hu għamel id-debutt assolut tiegħu man-Nerazzurri nhar is-26 ta' Awwissu 2006 fir-rebħa tas-Supercoppa tal-Lega kontra r-Roma meta fit-tieni taqsima daħal flok Fabio Grosso. Biex nhar id-9 ta' Settembru 2006 iddebutta fil-Kampjonat fir-rebħa tan-Nerazzurri 3-2 ġewwa lis-Stadio Franchi kontra l-Fiorentina . B'kollox Maicon lagħab 6 staġuni mall-Inter li fihom fil-kompetizzjonijiet kollha lagħab total ta' 226 partita u skorja total ta' 19 -il gowl. Man-Nerazzurri rebaħ 4 darbiet l-Iscudetto (2006/2007, 2007/2008, 2008/2009, 2009/2010), darbtejn il-Coppa Italia (2009/2010 u 2010/2011), 3 darbiet is-Supercoppa tal-Lega (2006, 2008 u 2010), Tazza taċ-Champions 2009/2010 u l-Tazza tad-Dinja tal-Klabbs fis-sena 2010. L-Istaġun Interista 2019/20 Kampjonat 2019/2020 Tim Cup 2019/2020